Marianne Ihlen

Marianne Christine Stang Ihlen (1935–2016) var en norsk kunstner. For ettertiden er hun kjent for sitt ekteskap med forfatteren Axel Jensen og sitt forhold til musikeren og dikteren Leonard Cohen. Forholdet er bakgrunnen for sangen «So Long, Marianne» utgitt på albumet Songs of Leonard Cohen, og fjernsynsserien So Long, Marianne fra 2024.

 Liv og virke 
Marianne Christine Ihlen ble født den 18. mai 1935 i Larkollen syd for Moss og hadde fra ung alder ønske om å utvikle seg i kunstnerisk retning. Hun vurderte å søke seg inn på Statens Teaterskole, men oppgav det etter motstand fra sine foreldre. Hun hadde et opphold som au pair i Newcastle og traff så forfatteren Axel Jensen i 1953. Etterhvert flyktet hun hjemmefra og reiste med ham til Hellas i 1957.  Paret tok en båt ut til øyene og stoppet på Hydra hvor de bosatte seg under enkle forhold. Forholdet til Axel Jensen ble etterhvert ødelagt av hans stadige forhold til andre kvinner på Hydra, og Marianne Ihlen bestemte seg for å reise hjem, men før hjemreisen møttes de i Athen, hvor han fridde til henne, og de giftet seg i 1958.

Marianne var da gravid og reiste til Norge for å føde mens ektemannen etter et kort opphold i Norge reiste tilbake til Hellas. Da Marianne kom tilbake til Hydra i mai 1960 med sin nyfødte sønn, var Axel Jensen opptatt med nye kvinner, og hun traff Leonard Cohen som da var bosatt der. Axel Jensen forlot Marianne til fordel for en amerikansk kvinne mens Marianne fortsatte å bo på Hydra og holdt kontakt med Leonard Cohen. Et rykte som har gått, er at Marianne Ihlen forlot Axel Jensen til fordel for Leonard Cohen, men det var altså motsatt. Det var hun som med et lite barn ble forlatt av sin ektemann Axel Jensen. Marianne Ihlen og Axel Jensen ble separert i 1960 og skilt året etter.

Cohen kjørte Ihlen og sønnen hjem til Norge, i Axel Jensens bil, hvorpå han reiste tilbake til Montreal. Kort etter fikk hun et telegram fra Cohen hvor hun og sønnen ble invitert til å komme og bo hos han i Montreal, et tilbud hun aksepterte. De tre bodde ett år i Montreal før de returnerte til Hydra i 1963. Samlivet med Leonard Cohen var imidlertid ikke enkelt for Marianne. Han var svært populær blant andre kvinner, og tidvis var hun svært nedfor. Etter tre år på Hydra, hvor Cohen tidvis alene reiste til Montreal og New York, reiste de tre tilbake til Montreal. Etterhvert brøt forholdet sammen, og Marianne Ihlen og sønnen flyttet tilbake til Norge i 1973.

I Norge begynte Ihlen å arbeide i entreprenørselskapet F. Selmer, og der traff hun Jan Stang som hun kjente fra ungdomstiden, og som hun etterhvert ble gift med. Etter at hun ble pensjonist begynte hun med materialbilder, og hun og ektemannen dro regelmessig tilbake til Hydra.

Kari Hesthamars So Long, Marianne. Ei kjærleikshistorie (Spartacus, 2008, oversatt til dansk, engelsk og gresk) forteller Marianne Ihlens versjon av forholdet til Axel Jensen og Cohen.Bulie, Kåre: Bohemliv i Hellas, Dagbladet, 20.10.2008Marianne Ihlen: More than Leonard Cohen's muse, Montreal Gazette, 12. august 2016

Ihlen og Cohen hadde sporadisk kontakt de senere årene. Da Marianne lå på dødsleiet, ba hun sin venn, filmskaperen Jan Christian Mollestad fortelle Leonard Cohen om situasjonen. Bare to timer seinere sendte Cohen et svar. Marianne Ihlen var fortsatt ved full bevissthet da Mollestad leste opp den siste hilsenen fra gamlekjæresten. I hilsenen sto det blant annet "Jeg tror jeg kommer til å følge deg snart. Du skal vite at jeg er så tett bak deg at hvis du rekker ut hånden, så tror jeg du kan nå min". Marianne Ihlen døde 29. juli 2016.

I 2019 kom dokumentarfilmen Marianne & Leonard: Words of Love laget av Nick Broomfield. Broomfield var selv på Hydra samtidig med Cohen og Ihlen, og ble kjent med dem personlig. Filmen inkluderer originalopptak fra 1960-årene, blant annet Broomfields egne. Dokumentaren hadde premiere på Sundance filmfestival i 2019 og ble vist på BBC2 i september 2019.

Cohens over 50 brev til Ihlen ble etter deres død solgt for 7,6 millioner kroner på auksjon i USA. Brevene er poststemplet Hydra så vel som Montreal, New York, Tel Aviv og Havanna. Det var Ihlens familie som solgte brevene. Kjøpernes identitet er ikke offentliggjort.

 Se også 
 Per Schioldborg

 Referanser 

 Litteratur 
 MARIANNE AND LEONARD, intervju med Marianne Ihlen, 2005 
 «Cohens farvel til Marianne», fra NRK 7. august 2016
 «Marianne Ihlen, Leonard Cohens norske ekskjæreste, er død», Aftenposten 29. juli 2016
 «Farvel til Marianne», Dagbladet 2. august 2016
 «Mariannes greske drama», fra Aftenposten 24. juni 2006

 Eksterne lenker 
 «So long, Marianne: Leonard Cohen writes to muse just before her death», artikkel fra avisen The Guardian

Kategori:Personer fra Oslo
Kategori:Norske kunstnere
Kategori:Au pairer